Uz Uredbu (EU) br. 608/2013 objavljen je i carinski akcijski plan EU-a za borbu protiv povrede prava intelektualnog vlasništva za razdoblje od 2013. do 2017. o kojem Komisija Vijeću podnosi godišnje sažeto izvješće te će podnijeti i završno izvješće do kraja 2017.

Carinskim akcijskim planom EU-a za borbu protiv povrede prava intelektualnog vlasništva za razdoblje od 2013. do 2017. predviđen je niz mjera koje provode Komisija i carinske uprave država članica kako bi se osigurala djelotvorna provedba Uredbe (EU) br. 608/2013.

Jedna se mjera odnosi na provođenje posjeta stručnjaka Komisije i nacionalnih stručnjaka za pravo intelektualnog vlasništva radi pružanja podrške u 28 država članica tijekom razdoblja od 2015. do 2017. kako bi se uspostavio dijalog s tijelima nadležnima za provedbu Uredbe (EU) br. 608/2013 kako bi se:

-prikupile informacije o provedbi Uredbe (EU) br. 608/2013,

-olakšala razmjena iskustava i najboljih praksi.

Komisija je 2015. i 2016. sa stručnjacima za pravo intelektualnog vlasništva iz carinskih tijela država članica provela 24 posjeta radi pružanja podrške sljedećim državama: BE, NL, FI, EE, SI, HR, LV, LT, MT, IT, EL, CY, SE, DK, DE, AT, SK, CZ, HU, PL, ES, PT, FR i LU. Ti su posjeti iskorišteni za izradu ovog dokumenta. Komisija je pozvala carinska tijela država članica koje tek treba posjetiti 2017., odnosno BG, IE, RO i UK, da ispune upitnik koji se upotrebljava prilikom posjeta radi pružanja podrške kako bi se svim carinskim tijelima država članica omogućilo iznošenje njihovih stajališta o provedbi Uredbe (EU) br. 608/2013. Upitnici koje su ta carinska tijela država članica ispunila dostavljeni su tijekom 2016.

Prilikom prvog sastanka carinske stručne skupine (stručna skupina za provedbu prava intelektualnog vlasništva) održanog 11. srpnja 2016. Komisija je od carinskih tijela država članica zatražila i da je izvijeste o svim relevantnim incidentima povezanima s lijekovima u provozu kroz carinsko područje Unije koji su se mogli dogoditi na temelju Uredbe (EU) br. 608/2013.

2.2. Savjetovanje s dionicima

Carinskim akcijskim planom EU-a za borbu protiv povrede prava intelektualnog vlasništva za razdoblje od 2013. do 2017. osnovana je skupina koja okuplja Komisiju, carinska tijela EU-a, nositelje prava i ostale dionike u kontekstu mjere 1.3.2.. Skupina se sastaje jednom godišnje.

Prilikom 4. sastanka te skupine održanog u Bruxellesu 12. srpnja 2016. Komisija je pozvala nositelje prava i ostale dionike da izvijeste o provedbi Uredbe (EU) br. 608/2013, s posebnim naglaskom na sljedećim odredbama koje se izravno odnose na njih:

-poglavlju II. o zahtjevima za mjere (povezano sa sadržajem zahtjeva za mjere kako je opisan u Provedbenoj uredbi Komisije (EU) br. 1352/2013),

-članku 19. o pregledu i uzorkovanju robe čije je puštanje bilo obustavljeno ili koja je bila zadržana,

-članku 21. o dopuštenoj uporabi određenih informacija nositelju odobrenja,

-članku 23. (standardni postupak za uništenje robe i pokretanje postupka) i članku 26. (postupak za uništenje robe u slučaju malih pošiljki),

-članku 28. o odgovornosti nositelja odobrenja,

-članku 29. o troškovima.

Do kraja rujna 2016. osam odgovora dostavila su sljedeća udruženja: Europsko udruženje za dostavu paketa (eng. European Express Association (EEA)), Udruženje proizvođača (fr. Union des Fabricants (UNIFAB)), Udruženje za žigove Europskih zajednica (eng. European Communities Trade Mark Association (ECTA)), Europska federacija farmaceutskih industrija i udruženja (eng. European Federation of Pharmaceutical Industries and Associations (EFPIA)), Europsko udruženje industrije poluvodiča (eng. European Semiconductor Industry Association (ESIA)), Međunarodno udruženje za žigove (eng. International Trademark Association (INTA)), Mjere poduzeća za sprječavanje krivotvorenja i piratstva (eng. Business Action to Stop Counterfeit And Piracy (BASCAP)) i Europsko udruženje vlasnika žigova (eng. European Association of Trade Mark Owners (MARQUES)).

Komisija zahvaljuje navedenim udruženjima na dostavljenim primjedbama.